'N TUKKIE EN 'N TOKKIE
Desember 15, 2020 in Uncategorized
Die jong Tokkie toe sy in my lewe gekom het in 1964.
Daardie arrogante (ai tog) huisvoorsiter was die uwe.
'n Eerstejaar in Ingenieurswese, Dirk C. du Toit (latere regsprofessor en Adjunk-minister van Landbou in die ANC-regering) diep 'n foto'tjie op van 'n vrolike skoolmeisie met 'n sonkyn-glimlag. "Pure kind," is die bevinding. "Maar h'm, 'n oulike kind. Wat sien sy in 'n vent soos jy?"
Min het ek geweet ek kyk op daardie oomblik na die gesiggie wat oor 'n tydperk van veertig jaar my foto-albums — en my lewe! — sou oorheers. Tokkie van Wyk, gedoop Gesina Susara, 'n talentvolle Bultfonteinse dogter. Vir haar weduwee-ma, Marietjie, was die hele dorp lief. Haar broer, Fanie, my portuur, was op sy dag 'n uitblinker-sportman.
Ek het jare lank met die idee geloop dat Tokkie en Dirk se paaie by die Bloemfonteinse Kunswedstryf ewe onskuldig gekruis het. Later het sy my reggehelp: dit was eintlik op 'n piekniek by Maselspoort. Ek sou eerlik eersgenoemde scenario verkies het.
Tokkie het in 1964 na die Bloemfonteinse Onderwyserskollege gekom. Dirk was toe 'n regstudent aan die Vrystaatse Universiteit. Ek was parlementêre verslaggewer van Die Volksblad. 'n Ouer broer van Dirk, Ben — ook later 'n regsprofessor, aan die Universiteit van Zoeloeland — was my kollega. Ben nooi my een aand na 'n partytjie. Daar sien ek toe die nooientjie op die foto die eerste keer in lewende lywe. Die skamerige standerd-agt-meisie het intussen 'n sprankelende eerstejaar-student geword — 'n meisie om wie die jong manne draai .
Ewenwel, die getroud-kom was net enkele maande later. Op 'n snikhete 31 Desember 1966 in die N.G. kerk neffens die ou begraafplaas op Bultfontein, met rye grafstene as dekor op verskeie van ons troufoto's. 'n Mens se troudag onthou jy, selfs al is dit in bitterheid. Myne kan ek om verskeie redes — maar gelukkigheid nie uit bitterheid nie! — nooit vergeet nie.
Die tweede is die onbeskryflike Desemberhitte wat veral die blomme — 'n trougeskenk van Frank Budd, Zola se vermoorde pa — en die arme bruidegom in sy gitswart pak behoorlik opgedreun het. Dan het my Kollegemaats teenwoordig die bruidegom boonop so deeglik geborsel dat sy boude brand – nie die laaste keer dat ek dit in die huwelik hotagter gekry het nie.
Die belangrikste herinnering is die oorweldigende vreugde in die hart van daardie dag, 'n vreugde wat voortduur omdat die verbintenis wat aangegaan is, die beste ding bly wat my in my amper 80 jaar op aarde oorgekom het. (Uit "In Kamera", Protea Boekhuis).